ጉዲያ የባሕል ቡድን መንታ መንገድ ላይ ነው፡፡
ባሕር ዳር፡ ጥቅምት 16/2012 ዓ.ም (አብመድ) የባሕል ቡድን ከተለያዩ ወረዳዎች፣ ዞኖች እና ከተማ አስተዳደሮች በመቋቋም የአካባቢውን ባሕል፣ ቋንቋ፣ ታሪክ ወግ እና ባሕል በማስተዋወቅ ክፍተኛ ድርሻ እንዳለው ይታውቃል፡፡ ‹ጉዲያ› የተባለ የባሕል ቡድን በእንጅባራ ከተማ አስተዳደር ባሕል፣ ቱሪዝምና ስፖርት ጽሕፈት ቤት ስር በመሆን ለስምንት ዓመታት የተለያዩ ሥራዎችን ለኅብረተሰቡ ሲያሳይና የብሔረሰብ አስተዳደሩን ባሕል ሲያስተዋውቅ ቆይቷል፡፡ የባሕል ቡድኑ 13 ቋሚ እና ተባባሪ አባላት አሉት፡፡ባሕል ቡድኑ ከጊዜ ወደ ጊዜ በሚያቀርባቸው ሥራዎች የመድረክ ፈርጥ እየሆነ በብሔረሰብ አስተዳደሩ ከሚገኙት የባሕል ቡድኖች ሁሉ ተመራጭ እየሆነ የመጣ ነው፡፡ ጉዲያ የባሕል ቡድን በ2011 ዓ.ም በብሔረሰብ አስተዳደር ደረጃ በተካሄደው የባሕል እና ሙዚቃ ፊስቲቫል ቀዳሚ በመሆን የዕውቅና እና ሽልማት ተበርክቶለታል፡፡ ነገር ግን ከእንጅባራ ከተማ አስተዳደር ባሕል ቱሪዝምና ስፖርት ጽሕፈት ቤት ድጋፍ እና ክትትል አለመደረጉን የቡድኑ አባላት ተናግረዋል፡፡ ድጋፍ በማጣታቸውም ‹‹የሥራ መልቀቂያ ደብዳቤ አስገብተናል›› ነው ያሉት 11 የቡድኑ አባለት፡፡